**צוואה אחרונה**

**של**

**הנרי לינדנבאום**

אני, הנרי לינדנבאום ממחוז נסאו במדינת ניו יורק, מוציא לאור צוואה זו ומצהיר כי היא צוואתי האחרונה ומבטל בזה כל צוואות ותוספות לצוואות קודמות שנערכו על ידי.

**סעיף 1: תשלום הוצאות**.

אני מורה כי הוצאות הלווייתי וכל ההוצאות שלא שולמו בגין מחלתי האחרונה ישולמו מעזבוני.

**סעיף 2: רכוש אישי מוחשי.**

אני נותן בזה את כל רכושי האישי המוחשי (פרט לכספים), ביחד עם כל זכויותיי בפוליסות ביטוח או על פיהן, הקשורות לרכוש כאמור, לאשתי, רות לינדנבאום, אם תהיה בחיים בעת מותי.

**סעיף 3: רכוש מקרקעין מסוים.**

אני נותן ומצווה לאשתי, רות לינדנבאום, אם תהיה בחיים בעת מותי, את כל זכותי, קנייני והאינטרסים שלי (א) בכל נכס מקרקעין (וכל שיפורים בו) ששימש או היה מאוכלס בעת מותי כבית מגוריי, כבית חופשתי או כבית מגוריי החלקי, באשר הם ממוקמים, (ב) כל חלקה או חלקות הצמודות אליהם, וכן (ג) כל זכויותיי בפוליסות ביטוח או על פיהן, הקשורות לרכוש כאמור. אם רכוש כאמור יהיה כפוף למשכנתא בעת מותי, מתנה הורשה זו תהיה כפופה למשכנתא כאמור, ומנהלי עזבוני לא יידרשו לפרוע אותה או כל חוב על פיה.

**סעיף 4: שארית העזבון.**

את כל שאר ויתרת רכושי ועזבוני, מכל סוג ובאשר הוא ממוקם, לרבות רכוש מקרקעין ורכוש אישי, ולרבות כל רכוש שצוין לעיל אך לא הועבר למעשה, שכולם יכונו בצוואה זו שארית העזבון, אני נותן ומצווה כדלקמן:

4.(א)(1) אם אשתי, רות לינדנבאום, תהיה בחיים בעת מותי, אני נותן ומצווה לנאמניי את החלק משארית העזבון שמונה השבר שלו יהיה הסכום שבו מחצית (1/2) עזבוני ברוטו המתואם, כפי שייקבע סופית בהליך מס העזבון הפדרלי הנוגע לעזבוני, עולה על סך כל סכומים אחרים המותרים בניכוי בגין נישואים בהליך האמור, והמכנה שלו יהיה השווי של שארית עזבוני, ובלבד שהחלק של עזבוני העובר בהתאם לפסקה זו יופחת, במקרה הצורך, כך שלא יעלה על הניכוי המקסימאלי בגין נישואים המותר לעזבוני. בחישוב כל שבר כאמור, הערכים הסופיים שייקבעו בהליך האמור, יהיו הקובעים, ככול שניתן יהיה ליישמם.

4.(א)(2) הרכוש שאני נותן ומצווה בזה לנאמניי, יוחזק על ידם בנאמנות כקרן נפרדת, על מנת להשקיעו ולשוב ולהשקיעו, לגבות את ההכנסה ממנו, לחלק לאשתי את כל ההכנסה נטו ממנו, לפחות בכל רבעון, ובכל עת או מפעם לפעם, שלא לחלק לה כל חלק מהקרן של נאמנות כאמור, או לחלק לה חלק כלשהו, או אפילו את כל הקרן של נאמנות כאמור, כפי שנאמניי, פרט לאשתי האמורה, יקבעו על פי שיקול דעתם היחיד והמוחלט. בקביעת הסכומים שיחולקו כאמור, נאמניי יהיו מוסמכים, על פי שיקול דעתם היחיד והמוחלט, להתעלם מההכנסה המתקבלת על ידי אשתי ממקורות אחרים, מרכושה העצמאי, ומהמידה שבה היא עשויה להיות זכאית לקבל תמיכה, או שתקבל תמיכה, מכל מקור שהוא.

4. (א)(3) אשתי תהיה רשאית להורות לנאמניי, בכל עת ומפעם לפעם, במסמך חתום ומאושר על ידה שיימסר לנאמניי הפועלים אותה עת, שלא לחלק כל חלק מהקרן של נאמנות כאמור, או לחלק חלק כלשהו ואפילו את כל הקרן של נאמנות כאמור, ובשיעורים, בזכויות וביחסים, כפי שאשתי תקבע, למי מבין צאצאיי ומבין בני/בנות זוגם (לרבות אלמנים או אלמנות) אשר יהיו בחיים, מפעם לפעם, ולהחריג אחד או יותר מהם. אם תוצא שומה בגין מס מתנות או מס העברה אחר כתוצאה מהפעלת סמכות זו על ידי אשתי, היא תהיה רשאית להורות לנאמניי באופן דומה, לשלם לאדם שהוגשה נגדו שומת מס כאמור חלק מהקרן של נאמנות כאמור שיהיה בו די כדי לשלם את המס וכל ריבית וקנסות בגינו.

4. (א)(4) עם מותה של אשתי יחלקו נאמניי את הקרן אותה עת של נאמנות כאמור, ואת כל ההכנסה נטו שהצטברה בה לאחר מות אשתי, לאותם אנשים, או ישויות, לרבות, אם כך תקבע, לעזבונה, בשיעורים, בזכויות וביחסים, כפי שאשתי תקבע בהוראה בצוואתה האחרונה המקוימת כדין, והמתייחסת באופן ספציפי לסמכות הכללית שעל פי צוואה לקבוע מי יקבל את הרכוש (להלן: "**סמכות המינוי** **הכללית**"), שהוענקה לה בסעיף 4(א) זה. אני מבקש, אך לא דורש, כי אשתי תשקול את הצרכים היחסיים של צאצאינו בעת הפעלת סמכות המינוי כאמור.

4. (א)(5) אם אשתי לא תפעיל את סמכות המינוי הכללית, או שלא תפעיל אותה במלואה למעשה, כי אז במותה:

4. (א)5א. במידה ואשתי לא תורה במפורש בהוראה בצוואתה האחרונה המקוימת כדין על תשלום סכום כאמור מקרן כאמור לנציגי עזבונה או לשלטונות המס המתאימים, או לא תורה במפורש אחרת בהוראה בצוואתה האמורה המתייחסת באופן ספציפי לסעיף זה, נאמניי ישלמו לרשויות כאמור, מהקרן של הנאמנות, את הסכום כפי שנציגיי יאשרו כי הוא שווה להפרש שבין: (i) הסכום לתשלום של כל מיסי עזבון, ירושה, הורשה ומיסים אחרים מכל סוג עקב פטירת אשתי, בצרוף ריבית וקנסות בגינם, לבין: (ii) הסכום של כל מיסים, ריבית וקנסות כאמור, שהיה חייב בתשלום אילו לא היו נדרשים לתשלום מסים, ריבית וקנסות כאמור לגבי רכוש הכפוף לסמכות המינוי הכללית שעל פי צוואה, וסמכות זו עצמה. נאמניי לא יישאו בחובה להשתתף בכל הליך לצורך הערכה, חישוב או הקצאה של מיסים, ריבית וקנסות כאמור, והם יסתמכו על המידע המתקבל מנציגים כאמור. פעולתם של נאמניי בביצוע תשלום כאמור תהיה סופית ומכרעת לגבי כל האנשים המעוניינים בכל עת בקרן כאמור; וכן

4. (א)5ב. נאמניי ינהלו את היתרה של רכוש כאמור, שלגביה לא הופעלה סמכות המינוי בפועל, בהתאם להוראות סעיף 4.(ב) לצוואה זו הנוגעות להעברת היתרה של שארית עזבוני, כאילו הלכתי לעולמי אותה עת לאחר מותה של אשתי.

4. (א)(6) אני מורה כי (א) הורשה כאמור תמומש אך ורק מתוך נכסים הכשירים לניכוי בגין נישואים על פי הוראות קודקס מס הכנסה החל על עזבוני, או מתוך ההכנסות מנכסים כאמור; (ב) באם עזבוני לא יכלול רכוש אחר שיספיק למימוש כאמור, לא ייעשה שימוש ברכוש הממוקם (במשמעות הקודקס כאמור או אמנה למיסוי עזבונות של ארה"ב החלה על עזבוני) במדינה זרה והכפוף למסי עזבון, ירושה, הורשה או מסים אחרים עקב פטירה המוטלים על ידי מדינה זרה או תת-מחלקה שלה, מדינית או לגבי נכסים, או מרווחים מרכוש כאמור, לצורך מימוש הורשה כאמור; (ג) מלבד בהסכמת מנהלי עזבוני, לא יעשה שימוש ברכוש הכשיר בכל דרך לזיכוי או לניכוי ממס הכנסה במימוש הורשה כאמור; וכן (ד) לא ייכללו פוליסות ביטוח שבבעלותי לביטוח חייה של אשתי בהורשה כאמור.

4. (א)(7) השימוש במונח "הכנסה" בסעיף זה (למרות כל הוראה אחרת בצוואה זו) יכלול את כל ההכנסה שתידרש לחלוקה לאשתי כדי להכשיר את הרכוש שניתן בהורשה בסעיף 4(א) זה לניכוי המרבי המותר בגין נישואים בקביעת מס עזבון פדראלי לתשלום עקב מותי.

4. (א)(8) אני מורה כי למרות כל הוראה מנוגדת בצוואה זו, לאשתי תהיה הסמכות בכל ימי חייה, להורות לנאמניי, במסמך שייחתם על ידה ויימסר לנאמניי, להפוך לרכוש מניב או להסב לרכוש מניב, בתוך זמן סביר, כל נכס בקרן הנוצרת על פי סעיף 4 זה שלא יהיה מניב או שיחדל להיות מניב.

4. (ב) החלק בשארית עזבוני שייוותר לאחר שימומשו ההורשות המפורטות בסעיף 4(א) יחולק כדלקמן:

4. (ב)(1)א. אם יהיו לי צאצאים בחיים בעת מותי, מנהלי עזבוני יחלקו רכוש כאמור למספר חלקים שווים שיהוו חלק אחד לגבי כל ילד שלי שיהיה בחיים בעת מותי, וחלק אחד לגבי כל ילד שלי שלא יהיה בחיים בעת מותי, אך יותיר צאצאים שיהיו בחיים במותי.

4. (ב)(1)ב. בכפוף להוראות סעיף 5, כל חלק נפרד כאמור לגבי ילד שלי שיהיה בחיים בעת מותי ינוהל בהתאם להוראות סעיף 4(ג) לצוואה זו.

4. (ב)(1)ג. כל חלק נפרד כאמור לגבי כל ילד שלי שלא יהיה בחיים בעת מותי, אך יותיר צאצאים שיהיו בחיים בעת מותי יחולק לצאצאיו של ילד כאמור שיהיו בחיים בעת מותי, לפי בית אב (per stirpes).

4. (ב)(2)א. אם לא ייוותרו בחיים צאצאים שלי בעת מותי, אולם אשתי, רות לינדנבאום, תהיה בחיים בעת מותי, רכוש כאמור יחולק לנאמניי בנאמנות, להחזיק בו, להשקיעו ולשוב ולהשקיעו, לגבות את ההכנסה ממנו, לחלק את מלוא ההכנסה נטו המתקבלת ממנו על ידי נאמניי לאשתי במשך כל חייה, לפחות בכל רבעון, ובכל עת או מפעם לפעם, שלא לחלק לה כל חלק מהקרן של נאמנות כאמור או לחלק לה חלק מהקרן או אפילו את כל הקרן של נאמנות כאמור, כפי שנאמניי (פרט לאשתי) יקבעו על פי שיקול דעתם היחיד והמוחלט. נאמניי, בקביעתם את הסכומים לחלוקה כאמור, יהיו מוסמכים על פי שיקול דעתם היחיד והמוחלט, להתעלם מההכנסה המתקבלת על ידי אשתי ממקורות אחרים, מרכושה העצמאי ומהמידה שבה היא עשויה להיות זכאית לקבל תמיכה או שבה תקבל תמיכה מכל מקור שהוא. בשום מקרה נאמניי לא יהיו כבולים בכל חוק בדין הדורש אובייקטיביות בין מוטבים הבאים תחת מוטבים.

4. (ב)(2)ב. עם מותה של אשתי, נאמניי יחלקו את הקרן אותה עת של נאמנות כאמור, ביחד עם כל הכנסה נטו ממנה שהתקבלה על ידי נאמניי לאחר מות אשתי, לאותם אנשים או ישויות (פרט לאשתי, עזבונה, נושיה ונושי עזבונה), ובשיעורים, בזכויות וביחסים, כפי שאשתי הורתה בהוראה בצוואתה האחרונה המקוימת כדין והמתייחסת במפורש לסמכות המינוי המוגבלת המוענקת לה בסעיף זה (להלן:" **סמכות המינוי המוגבלת**"), או במידה ואשתי לא תפעיל סמכות כאמור למעשה, לאנשים שהיו זכאים לרשת את הרכוש האמור בהתאם לחוק החל אותה עת במדינת ניו יורק, כאילו הלכתי אותה עת לעולמי, לאחר פטירת אשתי, מבלי שהשארתי צוואה, והייתי תושב ניו יורק ובבעלותי היה רכוש כאמור בלבד, וכאילו כל הרכוש כאמור היה ממוקם במדינה זו.

4. (ב)(3) אם אשתי, רות לינדנבאום, לא תהיה בחיים בעת מותי ולא יהיו בחיים צאצאים שלי, רכוש כאמור יחולק לאנשים שהיו זכאים לרשת אותו בהתאם לחוק של מדינת ניו יורק, כאילו הלכתי לעולמי מבלי להשאיר צוואה, כתושב של מדינת ניו יורק ובבעלותי רכוש זה בלבד, וכאילו כל הרכוש כאמור היה ממוקם במדינה זו.

4. (ג)(1) מנהלי עזבוני יחלקו כל חלק נפרד כאמור לילד שלי שיהיה בחיים בעת מותי והגיע לגיל שלושים וחמש(35) שנים.

4. (ג)(2) מנהלי עזבוני יחלקו כל חלק נפרד כאמור לילד שלי שיהיה בחיים בעת מותי אך גילו יהיה פחות משלושים וחמש (35) שנים, באופן הבא:

4. (ג)(2)א. אם ילד כאמור יגיע לגיל עשרים וחמש (25) שנים, מנהלי עזבוני יחלקו לו שליש (1/3) מחלק כאמור ואת היתרה יחלקו לנאמניי, כדי שתנוהל עבורו בהתאם להוראות פסקה 4. (ד) בסעיף זה.

4. (ג)(2)ב. אם ילד כאמור יגיע לגיל שלושים (30) שנים, מנהלי עזבוני יחלקו לו מצרף של שני שלישים (2/3) מחלק כאמור, ואת היתרה יחלקו לנאמניי כדי שתנוהל עבורו בהתאם להוראות פסקה 4. (ד) בסעיף זה.

4. (ג)(2)ג. אם גילו של ילד כאמור יהיה פחות מעשרים וחמש (25) שנים בעת מותי, בכפוף להוראות סעיף 5 לצוואה זו, מנהלי עזבוני יחלקו את מלוא החלק כאמור לנאמניי שינהלו אותו עבורו בהתאם להוראות פסקה 4. (ד) בסעיף זה.

4. (ד)(1) נאמניי יחזיקו ברכוש המחולק להם בנאמנות כקרן נפרדת לצורך ניהולו עבור ילד שלי כאמור, להחזיקו, להשקיעו ולשוב ולהשקיעו, לגבות את ההכנסה ממנו, ובכל עת או מפעם לפעם שלא להקצות חלק כלשהו מהכנסה נטו ומהקרן של נאמנות כאמור, או להקצות חלק כלשהו מהם או אפילו את כל ההכנסה נטו והקרן כאמור בין חברי קבוצה המורכבת מאשתי, רות לינדנבאום, מהילד שלי שלגביו נוצרה קרן כאמור ומצאצאיו שיהיו בחיים בעת הקצאה כאמור, בין אם נולדו לפני מותי או לאחריו, בחלקים או ביחסים שווים, או אחרת, כפי שנאמניי יקבעו על פי שיקול דעתם היחיד והמוחלט, עם מלוא הסמכות, בכל עת או מפעם לפעם, להקצות את כל ההכנסה נטו והקרן של נאמנות כאמור לאחד או יותר מהאנשים בקבוצה כאמור, ולהחריג אחד או יותר מהם; ובלבד שאף נאמן לא יהיה מוסמך להקצות כל הכנסה או קרן לעצמו.

4. (ד)(2) נאמניי יהיו רשאים, אך לא יידרשו, לקחת בחשבון את ההכנסה או את הנכסים של אשתי, של ילד כאמור ושל צאצאיו, או את זכותם להיות נתמכים, באופן מלא או חלקי, מכל מקור שהוא.

4. (ד)(3) נאמניי יהיו רשאים לחלק את ההכנסה והקרן של נאמנות שהוקצו כאמור, או להשתמש בהם לצורכי תמיכה, השכלה, הוצאות הקשורות בבריאות והוצאות אחרות של אדם כאמור, כפי שיקבעו על פי שיקול דעתם היחיד והמוחלט, ובלבד שכל עוד יש נאמן אחר הפועל אותה עת, לאף נאמן לא תהיה סמכות להשתמש בהכנסה או בקרן לתמיכה או לאחזקה של כל אדם, שעל פי החוק הוא חייב לתמוך בו.

4. (ד)(4) כל הכנסה נטו שלא תחולק כאמור, או שלא ייעשה בה שימוש בשנת הכספים השוטפת אותה עת של קרן כאמור, או בתוך שישים וחמישה (65) ימים לאחר סגירתה של אותה שנת כספים, תצטבר ותתווסף לקרן של נאמנות כאמור.

4. (ד)(5) עם הגעתו של ילד כאמור לגיל עשרים וחמש (25) שנים, נאמניי יחלקו לו שליש (1/3) מכל הרכוש ששייך אותה עת לקרן של נאמנות כאמור.

4. (ד)(6) עם הגעתו של ילד כאמור לגיל שלושים (30) שנים, נאמניי יחלקו לו מחצית (1/2) מכל הרכוש השייך אותה עת לקרן של נאמנות כאמור.

4. (ד)(7) עם הגעתו של ילד כאמור לגיל שלושים וחמש (35) שנים, נאמניי יחלקו לו את כל הרכוש השייך לקרן של אותה נאמנות, ביחד עם כל ההכנסה נטו שבנמצא או שהצטברה.

4. (ד)(8) אם ילד כאמור יהיה בחיים בעת מותי, אך ילך לעולמו לפני שיגיע לגיל שלושים וחמש (35) שנים, כי אז במותו, נאמניי יחלקו את הקרן אותה עת של נאמנות כאמור, ביחד עם כל ההכנסה נטו שבנמצא או שהצטברה, למי מאשתי ומצאצאיי, בשיעורים, בזכויות וביחסים, כפי שילד כאמור יורה בהוראה בצוואתו האחרונה המקוימת כדין והמתייחסת במפורש לסמכות המינוי המוגבלת שהוענקה לו בסעיף זה, או אם ילד כאמור לא יפעיל לסמכות זו בפועל, למי מצאצאיו שיהיה בחיים בעת מותו, בחלקים שווים לפי בית אב, או בהיעדר צאצאים של ילד כאמור, לצאצאיי שיהיו בחיים במות ילד כאמור, בחלקים שווים לפי בית אב, או בהיעדר צאצאים שלי, לאותם אנשים או ישויות (פרט לאותו ילד, עזבונו, נושיו ונושי עזבונו), ובשיעורים, בזכויות וביחסים, כפי שילד כאמור יורה בהוראה בצוואתו האחרונה המקוימת כדין, והמתייחסת במפורש לסמכות המינוי המוגבלת שהוענקה לו בסעיף זה, או אם ילד כאמור לא יפעיל סמכות זו בפועל, ואם אשתי רות לינדנבאום תהיה בחיים במותו של ילד כאמור, כי אז בהתאם להוראות סעיף 4(ב)(2), כאילו הלכתי לעולמי אותה לאחר פטירתו של ילד כאמור, או אם אשתי לא תהיה בחיים במותו של ילד כאמור, לאנשים שהיו זכאים לרשת רכוש כאמור בהתאם לחוק החל אותה עת במדינת ניו יורק, כאילו הלכתי לעולמי אותה עת לאחר פטירתו של ילד כאמור, מבלי שהותרתי צוואה, והייתי תושב ניו יורק ובבעלותי רכוש זה בלבד, וכאילו כל רכוש כאמור היה ממוקם במדינה זו, ובלבד שכל רכוש שהיה מחולק בהתאם לפסקה זו (מלבד עקב הפעלת סמכות מינוי) לילד שלי שהוא אותה עת המוטב של הכנסה מקרן שנוצרה על פי סעיף זה, לא יחולק לילד כזה, אלא באופן הבא:

4. ((ד)(8)א. אם ילד כאמור יגיע לגיל עשרים וחמש (25) שנים, נאמניי יחלקו לו שליש (1/3) מרכוש כאמור ויוסיפו את היתרה לקרן שנוצרה לגביו על פי סעיף זה, עם הכנסה המתווספת להכנסה וקרן לקרן.

4. (ד)(8)ב. אם ילד כאמור יגיע לגיל שלושים (30) שנים, נאמניי יחלקו לו מצרף של שני שלישים (2/3) מרכוש כאמור, ויוסיפו את היתרה לקרן שנוצרה לגביו על פי סעיף זה, עם הכנסה המתווספת להכנסה וקרן לקרן.

4. (ד)(8)ג. אם ילד כאמור לא הגיע לגיל עשרים וחמש (25) שנים, נאמניי יוסיפו את כל הרכוש כאמור לקרן שנוצרה לגביו כאמור, על פי סעיף זה, עם הכנסה המתווספת להכנסה וקרן לקרן.

**סעיף 5: קרן לילדים בנסיבות מסוימות**

5. (א) למרות כל הוראה מנוגדת בסעיף 4(ב) לצוואה זו, אם אשתי רות לינדנבאום לא תהיה בחיים בעת מותי, אני מצווה ונותן לנאמניי, כקרן נפרדת עבור כל אחד מילדינו שיהיה בחיים בעת מותי ולא יגיע לגיל עשרים ואחת (21) שנים לפני תאריך מותי, מהרכוש שאלמלא כן היה עובר בנאמנות עבור אותו ילד על פי הוראות סעיף 4(ב) לצוואה זו, סכום השווה לסכום המרבי שניתן לניכוי מעזבוני ברוטו בנוגע לילד כאמור, בהתאם להוראות סעיף 2057 לקודקס מס הכנסה 1954, כפי שתוקן, או בהתאם להוראה שוות ערך לסעיף זה בכל חוק ירושה, בניכוי המצרף של כל הסכומים העוברים לילד כאמור או בנאמנות עבורו, מלבד על פי סעיף זה, הכשירים לניכוי כאמור.

5. (ב) נאמניי יחזיקו בסכום האמור בנאמנות, כדי להשקיעו ולשוב ולהשקיעו, לגבות את ההכנסה ממנו ולחלק לילד כאמור, או להשתמש לצורך תמיכה בו, השכלתו, הוצאות הקשורות בבריאות והוצאות אחרות עבורו, לפחות פעם בשנה, בכל הכנסה נטו ממנו, ובכל פעם, או מפעם לפעם שלא לחלק לו כל חלק מהקרן של נאמנות כאמור, או לחלק חלק כלשהו ממנה או אפילו את כולה, כפי שנאמניי יקבעו על פי שיקול דעתם היחיד והמוחלט, עד שילד כאמור יגיע לגיל עשרים ואחת (21) שנים, או ימות קודם לכן.

5. (ג) כאשר ילד כאמור יגיע לגיל עשרים ואחת (21) שנים, נאמניי יחלקו את הקרן אותה עת של נאמנות כאמור לאותו ילד, ביחד עם כל ההכנסה נטו שבנמצא או שהצטברה.

5. (ד) אם ילד כאמור יהיה בחיים בעת מותי, אך ימות בטרם הגיעו לגיל עשרים ואחת (21) שנים, כי אז, עם מותו, תסתיים קרן כאמור, ונאמניי יחלקו את כל ההכנסה נטו שלה, שבנמצא או שהצטברה, בתאריך פטירתו של ילד כאמור, לעזבונו, ויחלקו את הקרן אותה עת של נאמנות כאמור, ביחד עם כל ההכנסה נטו שהצטברה אחרי תאריך פטירתו, למי מילדיו שיהיה בחיים בעת מותו, בחלקים שווים, או בהיעדר ילדים כאמור, לצאצאיי שיהיו בחיים במות ילד כאמור, בחלקים שווים לפי בית אב, או בהיעדר צאצאים שלי, לאותם אנשים או ישויות (פרט לאותו ילד, עזבונו, נושיו ונושי עזבונו), ובשיעורים, בזכויות וביחסים, כפי שאותו ילד יורה בהוראה בצוואתו האחרונה המקוימת כדין והמתייחסת במפורשלסמכות המינוי המוגבלת שהוענקה לו בסעיף זה, או באם ילד כאמור לא יפעיל סמכות זו בפועל, לאנשים שהיו זכאים לרשת רכוש כאמור בהתאם לחוק החל בתוקף אותה עת במדינת ניו יורק, כאילו הלכתי לעולמי אותה עת לאחר פטירת ילד כאמור, מבלי שהותרתי צוואה והייתי תושב ניו יורק ובבעלותי רכוש זה בלבד, וכאילו כל הרכוש האמור היה ממוקם במדינה זו, ובלבד שכל רכוש שהיה אמור להיות מחולק בהתאם לפסקה זו (מלבד עקב הפעלת סמכות מינוי) לאדם שהוא אותה עת המוטב של הכנסה מקרן שנוצרה על פי צוואה זו, הוא לא יחולק לאדם כזה, אלא יתווסף לקרן כאמור (פרט לקרן שנוצרה על פי סעיף זה), עם הכנסה המתווספת להכנסה וקרן לקרן, וינוהל כחלק ממנה.

**סעיף 6: קרנות לנכדים מתחת לגיל 21 שנים.**

6. (א) למרות כל הוראה מנוגדת בסעיף 4 או 5 או בסעיף זה, אני נותן ומצווה לנאמניי כקרן נפרדת, כל רכוש (פרט לחלוקה על פי שיקול דעת של הכנסה או קרן מכל נאמנות שנוצרה על פי צוואה זו), אשר בהתאם לכל הוראה בצוואה זו (מלבד על פי הפעלת סמכות מינוי שהוענקה בצוואה זו), היה מחולק על ידי מנהלי עזבוני או נאמניי למי מנכדיי שמתחת לגיל עשרים ואחת (21) שנים, בנאמנות, להחזיקו, להשקיעו ולשוב ולהשקיעו, לגבות את ההכנסה ממנו, ובכל עת, או מפעם לפעם, לחלק לנכד כאמור, או להשתמש לתמיכה בו, להשכלתו, להוצאות הקשורות בבריאותו ולהוצאות אחרות, כל חלק מההכנסה או מהקרן של נאמנות כאמור, או אפילו את כל ההכנסה והקרן, או שלא לחלק או להשתמש בהם, כפי שנאמניי יקבעו על פי שיקול דעתם היחיד והמוחלט. נאמניי יצברו ויוסיפו לקרן כל הכנסה נטו שלא חולקה או שלא נעשה בה שימוש כאמור בשנת הכספים השוטפת אותה עת של נאמנות כאמור, או בתוך שישים וחמישה (65) ימים לאחר סגירת שנת כספים כאמור.

6. (ב) כל קרן שתיוותר וכל הכנסה נטו שבנמצא או שהצטברה, יחולקו לנכד כאמור כאשר יגיע לגיל עשרים ואחת (21) שנים, או עם מותו, טרם שהגיע לגיל כאמור, כדלקמן:

6. (ב)(1) במידה והעברתם היא "העברה בגין דילוג על דורות" כמוגדר בסעיף 2611 לקודקס מס הכנסה 1954, כפי שתוקן, או בהוראה שוות ערך בכל חוק הבא במקומו (להלן: "**הקודקס**") ואינה מוחרגת (בהתאם לסעיף 2613 (א)(4) או בכל הוראה אחרת בקודקס) מהמס המוטל על פי סעיף 2601 לקודקס, רכוש כאמור יחולק לאנשים או לישויות, לרבות, אם נכד כאמור כך יקבע, לעזבונו, ובשיעורים, בזכויות וביחסים, כפי שנכד כאמור יקבע בהוראה בצוואתו האחרונה המקוימת כדין, המתייחסת במפורש לסמכות המינוי הכללית, שהוענקה לו בסעיף זה; וכן

6. (ב)(2) במידה וההעברה כאמור אינה "העברה בגין דילוג על דורות" כהגדרתה, או שהיא "העברה בגין דילוג על דורות" כהגדרתה, אך היא מהווה חריג למס המוטל על פי סעיף 2601 לקודקס, רכוש כאמור יחולק למי מבין בן/בת הזוג של נכד/נכדה כאמור ומצאצאיי, ובשיעורים, בזכויות וביחסים, כפי שנכד כאמור יקבע בהוראה בצוואתו האחרונה המקוימת כדין, והמתייחסת במפורש לסמכות המינוי המוגבלת שהוענקה לו בסעיף זה; וכן

6. (ב)(3) במידה ורכוש כאמור לא יועבר למעשה בהפעלת סמכות מינוי שהוענקה לעיל בסעיף זה, רכוש כאמור יחולק לילדיו של נכד כאמור שיהיו בחיים בעת מותו, בחלקים שווים, או בהיעדר ילדים כאמור, לאחיו של נכד כאמור שיהיו בחיים בעת מותו ולצאצאים החיים של אחיו שלא יהיו בחיים במות נכד כאמור, בחלקים שווים, על פי בית אב, או בהיעדר אחים וצאצאי אחים כאמור, להורה של נכד כאמור, שהוא ילד שלי, אם יהיה בחיים במות נכד כאמור, או אם הורה כזה לא יהיה בחיים, לצאצאיי שיהיו בחיים בעת מות נכד כאמור, בחלקים שווים, על פי בית אב, או אם לא יהיו צאצאיי בחיים, כי אז לאותם אנשים או ישויות (פרט לאותו נכד, לעזבונו, לנושיו ולנושי עזבונו), ובשיעורים, בזכויות וביחסים, כפי שנכד כאמור יורה בהוראה בצוואתו האחרונה המקוימת כדין והמתייחסת במפורש לסמכות המינוי המוגבלת שהוענקה לו בסעיף זה, או באם סמכות כאמור לא הופעלה למעשה, לאנשים שהיו זכאים לרשת את הרכוש בהתאם לחוק של מדינת ניו יורק החל בתוקף אותה עת, כאילו הלכתי לעולמי אותה עת לאחר פטירת נכד כאמור, מבלי שהותרתי צוואה, כתושב של מדינת ניו יורק ובבעלותי הרכוש האמור בלבד, וכאילו כל רכוש כאמור היה ממוקם במדינה זו.

**סעיף 7: סדר עדיפויות.**

7. (א) בביצוע חלוקות על פי שיקול דעת מהקרן לאשתי, אני מבקש, אך לא דורש, שנאמניי יבצעו חלוקות מקרן שנוצרה על פי סעיף 4.(א) לצוואה זו, עד למיצויה, בטרם יבצעו כל תשלום מכל קרן אחרת שנוצרה על פי צוואה זו.

7. (ב) נאמניי מתבקשים, אף שאינם נדרשים, להעניק עדיפות למוטב או למוטבים של הכנסה מכל קרן שנוצרה על פי צוואה זו, על פני האנשים שיקבלו את הקרן האמורה לאחר פירוקה.

**סעיף 8: סעיף הנצחה.**

למרות כל הוראה מנוגדת בצוואה זו, כל קרן שנוצרה בהתאם לצוואה זו, אשר על פי תנאיה לא תסתיים בתאריך כאמור או לפניו, תסתיים לפי המוקדם מבין (א) תום עשרים ואחת (21) שנים לאחר מות אחרון הנותרים בחיים מבין (1) אני, (2) בת זוגי, ו- (3) כל צאצא שלי שהיה בחיים בעת מותי, או (ב) בתום התקופה המירבית המותרת על פי החוק החל נגד הנצחה, ועם סיום כאמור, הקרן אותה עת של נאמנות כאמור, ביחד עם כל הכנסה נטו שבנמצא או שהצטברה, יחולקו לאדם שלו ניתן היה לחלק את ההכנסה של נאמנות כאמור בסמוך לפני סיום כאמור, ללא הקרן.

**סעיף 9: "מניעת בזבזנות".**

כל עוד ההכנסה והקרן של כל נאמנות שנוצרה על פי צוואה זו יוחזקו בידי נאמניי, הן לא יהיו כפופות למכירה, להעברה, למשכון, להמחאה, לציפייה או לשעבוד על ידי מוטב (פרט להפעלת סמכות מינוי המוענקת בצוואה זו) או לעיקול, להוצאה לפועל, לעיקול אצל צד ג' או לתפיסת רכוש אחרת, ונושי מוטב לא יוכלו לקחת קרן והכנסה כאמור בכל הליך שהוא.

**סעיף 10: ויתור.**

כל מוטב יהיה רשאי לוותר על הורשה, כולה או חלקה. במקרה של ויתור כאמור, יראו בהורשה, או בחלק ממנה, לפי המקרה, כאילו המוטב המוותר נפטר בסמוך לפני מותי.

**סעיף 11: שיטות חלוקה.**

11. (א) בכל עת שמנהלי עזבוני או נאמניי הוסמכו או קיבלו הוראה לחלק רכוש, הכנסה או קרן, לכל אדם (מלבד אדם המשמש במשרת נאמנות) הם יהיו מוסמכים, בין השיטות האחרות, לחלק כל חלק מרכוש כאמור או אפילו את כולו, לאדם או לאפוטרופוס או לממונה על הרכוש של אדם כאמור, או להשתמש ברכוש כאמור לטובת אותו אדם. בנוסף, אם אדם כאמור הוא קטין, מנהלי עזבוני או נאמניי, בהתאמה, מוסמכים לחלק כל חלק מרכוש כאמור, ואפילו את כולו, לאפוטרופוס לרכושו של קטין כאמור או לרכוש שיגיע אליו בירושה (מבלי שתידרש אפוטרופסות משנית בתחום שיפוט אחר) או למשמורן על פי כל חוק מתנות לקטינים, לטובת קטין כאמור. מנהלי עזבוני או נאמניי לא יהיו מחויבים לדאוג להפעלת הרכוש או לשימוש ברכוש שחולק או שנעשה בו שימוש כאמור. חלוקות ושימושים כאמור יהיו מוחלטים ומשוחררים מכל קרנות, ושיפוטם של מנהלי עזבוני או נאמניי בהתאמה, לגבי הסכום והמקבל של חלוקות או שימושים כאמור, וכדאיותם, יהיה סופי ומכריע לגבי כל האנשים המעוניינים בכל עת בעזבוני או בקרן כאמור. לא יידרשו עירבון או בטוחה אחרת בנוגע לכל חלוקה או שימוש כאמור. עם ביצוע חלוקה או שימוש כאמור, מנהלי עזבוני או נאמניי, לפי המקרה, יהיו משוחררים במלואם ופטורים מכל חבות או אחריות נוספת בגינם.

11. (ב) בקביעת הסכומים שיחולקו לאדם או שייעשה בהם שימוש, מנהלי עזבוני או נאמניי יהיו מוסמכים, על פי שיקול דעתם היחיד והמוחלט, להתעלם מההכנסה ומהנכסים של אותו אדם, וכן מהמידה שבה אדם כאמור עשוי להיות זכאי לתמיכה או שיקבל תמיכה מכל מקור. בשום מקרה לא יהיו מנהלי עזבוני או נאמניי כבולים מכוח כל חוק הדורש אובייקטיביות בין מוטבים הבאים תחת מוטבים.

**סעיף 12: סמכויות ניהול.**

אני מסמיך ומייפה את כוחם של מנהלי עזבוני ונאמניי, בהתאמה, להפעיל מפעם לפעם לפי שיקול דעתם היחיד והמוחלט, וללא אישור מוקדם מכל בית משפט, לגבי כל רכוש המהווה חלק מעזבוני או מקרן שנוצרה על פי צוואה זו, את כל הסמכויות המוענקות למבצעי צוואה או לנאמנים, בהתאמה, על פי החוק החל או הסמכויות המובעות בצוואה זו, וכוונתי היא כי הן יכללו את הסמכויות הבאות ויפורשו באופן הרחב ביותר:

.12. (א) הסמכות לקבוע באופן מכריע איזה רכוש מכוסה בתיאורים הנכללים בצוואה זו.

12. (ב) הסמכות לשלם את חובותיי, הוצאותיי הסופיות והוצאות הלוויתי, מסי עזבון, ירושה, הורשה ומסים אחרים עקב פטירה (וכל ריבית וקנסות בגינם) והוצאות ניהול עזבון, מיד כשיתאפשר הדבר לנוחות עזבוני, ולשלם או למסור כל הורשה, מבלי להמתין את תקופת הזמן שעליה מורה החוק, ובלבד שמנהלי עזבוני לא יידרשו לפרוע כל חוב המובטח בפוליסת ביטוח חיים, או, מלבד אם נאמר אחרת במסמכים המעידים עליו, כל חוב המובטח במשכנתא, ובלבד שלא ייעשה שימוש ברכוש (ולא בהכנסות מכל רכוש) שאלמלא כן לא ניתן היה לכלול אותו בעזבוני ברוטו לצורך מס עזבון פדראלי, כדי לבצע תשלום כאמור, אם השימוש ברכוש או בהכנסות כאמור למטרה זו יגרום להכללתם בעזבוני ברוטו לצורכי מס עזבון פדראלי.

12. (ג) הסמכות להעסיק ולשלם שכר מעזבוני או מקרן נאמנות כאמור, ללא אישור מבית המשפט, למשמורנים, ליועץ השקעות, לעורכי דין, לסוכנים, לרואי חשבון, למתווכים ולחברות או לאנשים אחרים, כפי שמנהלי עזבוני או נאמניי יראו לכדאי.

12. (ד) הסמכות להחזיק, למשך התקופה כפי שיראו לכדאי, בכל רכוש שבבעלותי בעת מותי, או שנרכש על ידם לאחריו, לבטח רכוש כאמור, למסור אותו למוטב של רכוש כאמור, ולשלם הוצאות בגין אחסון, ביטוח ומסירה מנכסי עזבוני או מנכסי הקרן הרלוונטית.

12. (ה) הסמכות למכור כל זכות בכל רכוש במכירה פומבית או פרטית, בעבור מזומנים, אשראי, או חלק במזומן וחלק באשראי, ובתנאים כפי שיראו לנכון.

12. (ו) הסמכות להשקיע או לשוב ולהשקיע, בין אם כבעלים יחיד, כשותף מוגבל, אך לא כשותף כללי, כבעל מניות או אחרת, בניירות ערך או ברכוש אחר, במקרקעין או ברכוש אישי, או בזכות בהם, כפי שיראו לכדאי, לרבות, אך מבלי להגביל, בקרנות נאמנות, בחשבונות חיסכון, בתעודות פיקדון, ובקרנות נאמנות משותפות, ללא דרישה לגיוון.

12. (ז) הסמכות ללוות בשם עזבוני ולטובת עזבוני או כל קרן שנוצרה על פי צוואה זו, בסכומים, למשך התקופות, ממקורות ובתנאים כפי שיראו לנכון לניהול עזבוני או קרן כאמור, ולהבטיח כל הלוואה כאמור במשכנתא או במשכון. אף מנהל עזבון או נאמן לא יישא בחבות אישית בגין הלוואה כאמור, וכל הלוואה כאמור תשולם אך ורק מתוך נכסי עזבוני או מקרן כאמור, לפי המקרה.

12. (ח) הסמכות לבצע חלוקות במזומן או בעין, או חלק במזומן וחלק בעין, ולבצען שלא על בסיס פרו רטה. כל רכוש המחולק כאמור יוערך על פי ערכו בתאריך או בתאריכים של החלוקה.

12. (ט) הסמכות להרשות לכל אדם שהוא בעל זכות נוכחית בעזבוני או בהכנסה מכל קרן שנוצרה על פי צוואה זו, לאכלס נכס מקרקעין (פרט לנכס מקרקעין העובר על פי הורשה ספציפית הנכללת בצוואה זו), בתנאים כפי שמנהלי עזבוני או נאמניי, בהתאמה, פרט לאותו אדם, יראו לנכון, על פי שיקול דעתם היחיד והמוחלט.

12. (י) הסמכות למנות כל אדם או תאגיד (לרבות, אך מבלי להגביל, אדם הפועל במשרת נאמנות בכל עת על פי צוואה זו) למשמורן על פי חוק המתנות לקטינים, בכל תחום שיפוט.

12. (יא) הסמכות להחזיק בחלק או בכל הנכסים של שתי קרנות או יותר שנוצרו על פי צוואה זו, או בחלק או בכל הנכסים של כל קרן או קרנות כאמור, ובחלק או בכל הנכסים של כל קרן אחרת או קרנות אחרות, ביחד ולחוד; ובלבד שנכסים כאמור יוחזקו למען נוחות הניהול בלבד, וכל קרן כאמור תמשיך להיות ישות נפרדת עם זכותה הבלתי מפוצלת בהשקעות משולבות כאמור.

12. (יב) הסמכות לרכוש, להחזיק, לנהל, לבטח כנגד שריפה או סיכון אחר, להחזיק, לתקן, לשפר, לשנות, להרוס, לחלק לחלוקת משנה, לפצל, לפתח, למכור, לשעבד במשכנתא, לזנוח, להקדיש לשימוש ציבורי, להחכיר, להחכיר בחכירת משנה, להמחות, להתאים גבולות, לתת אופציות, להעניק זיקות הנאה, להרחיב, למכור בהוצאה לפועל, לשלם מראש, להכפיף, לחדש או לשנות משכנתאות, או לסחור, בכל נכס מקרקעין או בזכות בנכס מקרקעין. בנוגע לכל חכירה, מנהלי עזבוני ונאמניי לא יהיו כבולים בכל הגבלות סטטוטוריות לגבי משך החכירה על ידי קרן או עזבון. כל חכירה כאמור תוכל להימשך מעבר לתקופה שבה ינוהל עזבוני או לתקופה של כל קרן כאמור.

12. (יג) הסמכות להמשיך או להרשות את המשכו של כל עסק, מאוגד או בלתי מאוגד, למשך תקופה, או למכור או לחסל כל עסק, בתנאים שייקבעו על פי שיקול דעתם היחיד והמוחלט, לרבות, מבלי להגביל את כלליות האמור לעיל, הסמכות(1) להשקיע נכסים בכל עסק כאמור, גם אם עזבוני או כל קרן מושקעים במידה רבה או בשלמותם בעסק כאמור, (2) לבחור כל אדם או אנשים (לרבות כל אדם במשרת נאמנות או מוטב) לשמש כדירקטורים, כנושאי משרה או כעובדים אחרים של עסק כאמור, ולשלם שכר לאנשים מעסק כאמור בעבור שירותים שניתנו, ללא קשר לשכר אחר שמי מהאנשים האלה זכאי לו, וכן (3) לבצע הסדרים אחרים בנוגע לעסק כאמור, כפי שיראו לנכון. מנהלי עזבוני או נאמניי לא יישאו בחבות אישית בגין הפסדים הנובעים מפעולה שננקטה או לא ננקטה על ידם בתום לב בנוגע לכל עסק כאמור.

12. (יד) הסמכות להסדיר ולתאם כל זכות בשותפות (ובכל ישות שבאה תחתיה) בתנאים כפי שיראו לנכון. אני מסמיך אותם להמשיך בכל עסק, ובכפוף לסיכונים של העסק, לנכסים המייצגים את זכותי בו בעת מותי, כפי שלאחר מכן יגדלו או יפחתו, למשך התקופות ועל פי התנאים כפי שיקבעו. אין באמור בפסקה זו כדי למנוע ממנהלי עזבוני או מנאמניי להשקיע נכסים של עזבוני או של כל קרן שלי בכל שותפות.

12. (טו) הסמכות לסיים, לשנות או להוציא לפועל כל הסכם בעלי מניות, הסכם שותפות מוגבלת או שותפות כללית, הסכם לקנייה-מכירה או הסכם אופציה, ולקבל, להפעיל או לא להפעיל, להעניק או להעביר אופציות או זכויות סירוב ראשונות.

12. (טז) הסמכות לנקוט כל פעולה שייראו לכדאית, לגבי חיתום, הצבעה, המרה או זכויות אחרות או ארגון מחדש, היוון מחדש, מיזוג, פירוק, או פעולה אחרת בתאגיד או בשותפות.

12. (יז) הסמכות לעשות כל בחירה המותרת על פי כל חוק מס, ומבלי לבצע תיאום כתוצאה מכך בין הכנסה לקרן או בין הורשות וציוויים על פי צוואה זו.

12. (יח) הסמכות לבחור בכל שיטת תשלום לגבי כל פוליסת ביטוח, תוכנית הטבות לעצמאים או לעובדים, תוכנית פנסיה, תוכנית חלוקת רווחים, חשבון פרישה אישי או הסדר דומה, שבהם מנהלי עזבוני או נאמניי הם מוטבים.

12. (יט) הסמכות להאציל, באמצעות מסמך בכתב, אחד או יותר, החתום על ידי מנהלי עזבוני או נאמניי, לפי המקרה, פה אחד, זכויות, סמכויות או תפקידים שהוענקו להם על פי החוק או בצוואה זו, לאחד מהם או ליותר, ולבטל כל האצלה כאמור בכל עת בהוראה בכתב של אחד או יותר מהם, ובלבד שזכויות, סמכויות או תפקידים שהוענקו להם כאמור לא יואצלו לכל מנהל עזבון או נאמן המנוע מהפעלתם.

12. (כ) הסמכות להחזיק, להשקיע, לשוב ולהשקיע, לנהל ולהשתמש לטובת קטין, כמקבלי הסמכות בתקופת היותו קטין, בכל רכוש שיוקנה לקטין כאמור.

12. (ל) הסמכות לקנות, למכור, ללוות, להלוות או לסחור עם הנאמנים של כל קרן.

12. (מ) הסמכות להתפשר, להסדיר, לנהל ליטיגציה, לנהל בוררות או לפטור תביעות לטובת או נגד עזבוני או קרן כאמור.

12. (נ) הסמכות להחזיק בכל רכוש בשמו של ממונה.

12. (ס) הסמכות להצטרף לבת זוגי בהגשת דוח מס הכנסה משותף ולהסכים לפיצול מתנות.

**סעיף 13: הגדרות.**

בצוואה זו:

13. (א) המונחים "מנהלי עזבון" ו"נאמנים" וכל כינוי גוף הקשור אליהם, נועדו לציין את המחזיק או המחזיקים בתפקיד של נאמנות (לרבות אלו הבאים תחתם) אשר יפעלו בהתאם לצוואה זו מפעם לפעם, בין אם זכר או נקבה או מוסד, ובין אם הם פועלים לבדם או במשותף עם אחרים;

.13. (ב) המונח "צוואה" כולל כל תוספת לצוואה;

13. (ג) השימוש בלשון יחיד יכלול גם את הרבים ולהפך, לפי ההקשר, והשימוש בלשון זכר יכלול גם את הנקבה ולהפך, לפי ההקשר.

13. (ד) העברת רכוש לאנשים המתוארים כ"ילדים", "אחים" ו"צאצאים" של כל אדם (או מונחים בעלי משמעות דומה), תכלול ילדים, צאצאים ואחים מאומצים, בהתאמה, וצאצאיהם, וכן ילדים, צאצאים ואחים (בהתאמה) שנהרו לפני העברת רכוש כאמור אך נולדו חיים לאחר שהעברת רכוש כאמור נכנסה לתוקף.

**סעיף 14: קרן והכנסה.**

תקבולים מנכסי עזבוני ומקרן שנוצרה על פי צוואה זו יוקצו מבין ההכנסה והקרן בהתאם לחוק החל, ומלבד לגבי קרן שנוצרה על פי סעיף 4 (א) לצוואה זו, כל דיבידנד או חלוקה אחרת לתשלום במניות של תאגיד המכריז עליהם או מחלקם כאמור, יהיו מהקרן של הנאמנות.

**סעיף 15: הקצאת מיסי עזבון.**

כל מיסי עזבון, ירושה, הורשה ומיסים אחרים עקב פטירה, מכל סוג, בצרוף ריבית וקנסות בגינם שלגביהם תוצא שומה או שיוטלו בגין רכוש העובר על פי צוואה זו או רכוש שעבר או שעובר שלא על פי צוואה זו, ישולמו מתוך יתרת שארית עזבוני שתיוותר לאחר שההורשה בסעיף 4(א) לצוואה זו מומנה במלואה, כהוצאת ניהול, ללא הקצאה, ובלבד שלא ייעשה שימוש ברכוש (או ברווחים מרכוש) שאלמלא כן לא ניתן היה לכלול אותם בעזבוני ברוטו לצורכי מס עזבון פדראלי, לביצוע תשלום כאמור, אם השימוש ברכוש או ברווחים כאמור למטרה זאת יגרום להכללתם בעזבון ברוטו לצורכי מס עזבון פדראלי.

**סעיף 16: מינוי אפוטרופוס ומשמורן.**

אני ממנה את אשתי, רות לינדנבאום, לאפוטרופוסית של כל אחד מילדינו הקטינים ולרכושם, ולכל רכוש שיגיע אליהם בירושה, וכמשמורנית שתבוא תחתיי לכל רכוש המוחזק על ידי עבור ילד שלנו על פי חוק המתנות האחיד לקטינים. אם אשתי לא תהיה בחיים בעת מותי, או אם תהיה בחיים בעת מותי ולא תמנה אפוטרופוס או משמורן, לפי המקרה, שיפעל כאמור, כי אז, בעת מותי, אם לא תהיה כשירה או תחדל לפעול מכל סיבה, או אם כל אפוטרופוס או משמורן כאמור שמונה על ידה, יחדל להיות כשיר או לפעול מכל סיבה, אני ממנה את אחיה של אשתי, נורמן זבלקוף, ממונטריאול, קנדה, שיבוא במקומה ותחתיה. כל אפוטרופוס או משמורן כאמור יהיה פטור ממתן עירבון או בטוחה אחרת בכל תחום שיפוט.

**סעיף 17: מינוי מנהלי עזבון ונאמנים.**

אני ממנה את אשתי, רות לינדנבאום, את אחי ארמנד לינדנבאום, ואת אחי לנארד שטרן, להיות מנהלי עזבוני ונאמנים של כל קרן שנוצרה על פי צוואה זו. אם אחד או יותר מהם לא יהיה כשיר לפעול, או יחדל לפעול מכל סיבה, אני ממנה במקומו/ה את אחי, מרסל לינדנבאום.

**סעיף 18: מינוי מנהלי עזבון ונאמנים הבאים תחת קודמיהם.**

18. (א) בכל עת שיכהן בתפקידו מנהל עזבון או נאמן אחד בלבד, לפי המקרה, ולא מונה מי שיבוא תחתם בתפקיד נאמנות זה על פי ההוראות הקודמות בצוואה זו, שיקבל את המינוי בהיכנסו לתוקף, מנהל עזבון או נאמן כזה יהיה מוסמך למנות אדם או תאגיד, אחד או יותר, כמי שיבוא תחתיו, במסמך חתום ומאושר על ידי הממנה כאמור ועל ידי האנשים או התאגידים שמונו בו, ואשר יוגש לבית המשפט שבו הוגשה צוואה זו לקיומה.

18. (ב) אם בכל עת אשתי רות לינדנבאום תהיה הנאמנה היחידה של כל קרן שנוצרה על פי צוואה זו ולא מונה לה נאמן במשותף בהוראות הקודמות של צוואה זו שיקבל את מינויו כאשר ייכנס לתוקף, אני מורה שהיא תמנה אדם או תאגיד, אחד או יותר (מלבד מוטב פוטנציאלי אותה עת של הכנסה מאותה קרן) כנאמן במשותף של קרן כאמור, במסמך שנחתם ואושר על ידה ועל ידי כל אדם או תאגיד שמונה בו, אשר יוגש לבית המשפט שבו הוגשה צוואה זו לקיומה.

18. (ג) ניתן יהיה לבטל או לתקן באותו אופן כל מינוי שייעשה בהתאם לסעיף זה, בכל עת, בטרם היכנסו לתוקף.

**סעיף 19: עירבון; הגבלת חבות, התפטרות.**

19. (א) כל מנהל עזבון או נאמן יהיה פטור ממתן עירבון או בטוחה אחרת בכל תחום שיפוט.

19. (ב) כל מנהל עזבון או נאמן ייחשב כמי שפעל בתחום סמכותו, בתשומת לב סבירה, בשקדנות ובזהירות וללא פניות, כלפי כל האנשים המעוניינים, אלא אם יוכח ההיפך בהוכחות אפרמטיביות. בהיעדר הוכחה כאמור, אף מנהל עזבון או נאמן לא יישא בחבות בגין הפסד או ירידת ערך של רכוש שהוחזק או נרכש בסמכות.

19. (ג) כל מנהל עזבון או נאמן יהיה רשאי להתפטר מתפקידו מבלי לבקש רשות מבית המשפט, בכל עת ומכל סיבה, בהגשת מסמך התפטרות לפקיד בית המשפט שבו הוגשה צוואה זו לקיומה. הוצאות חשבונותיו של המתפטר כאמור יהוו תביעה ראויה כנגד העזבון או הקרן הרלוונטית, לפי המקרה.

**סעיף 20: הגבלת שיקול דעת.**

למרות כל הוראה מנוגדת בצוואה זו, בכל עת שנאמן אחר מוסמך לפעול, אף נאמן לא ישתתף בכל החלטה על פי שיקול דעת, הנוגעת לשימוש בהכנסה או בקרן לצורכי תמיכה ואחזקה של מוטב שעל פי החוק הוא מחויב לתמוך בו. בשום מקרה לא ישתתף נאמן בהחלטה הנוגעת (א) לחלוקה או לשימוש, על פי שיקול דעת, בקרן או בהכנסה לעצמו או לטובתו (ב) להקצאה, על פי שיקול דעת, של קבלות או החזר הוצאות, בין חשבונות קרן והכנסה של כל נאמנות שהוא אותה עת מוטב של ההכנסה ממנה, או (ג) לצבירת ההכנסה, על פי שיקול דעת, של כל קרן שהוא מוטב אותה עת של ההכנסה ממנה. כל ההחלטות כאמור יתקבלו באופן בלעדי על פי שיקול הדעת של הנאמן האחר או הנאמנים האחרים הפועלים אותה עת על פי צוואה זו.

**סעיף 21: שכר.**

כל מנהל עזבון או נאמן יהיה זכאי לקבל שכר בגין שירותיו כמנהל עזבון או כנאמן, בהתאמה, בהתאם לחוק של מדינת ניו יורק החל בתוקף מפעם לפעם, ובלבד שכל נאמן מוסמך להחזיק בתשלומים המשולמים מההכנסה של קרן במהלך השנה שלאחר שנת הקרן שלגביה יגיע לו תשלום כאמור.

**סעיף 22: ניהול משני בתחום שיפוט אחר.**

22. (א) במידה וניהול משני של עזבוני יידרש או יהיה כדאי בכל תחום שיפוט שבו מנהלי עזבוני או מי מהם אינם כשירים או אינם מוכנים לשמש כמנהלי עזבון משניים, אני ממנה למנהל עזבון משני את האדם, החברה או התאגיד, כפי שמנהלי עזבוני יקבעו. אני מורה שכל יתרה של רכושי, או הרווחים ממנו, שתיוותר לאחר ניהול משני כאמור, תימסר, במידה המותרת על פי החוק, למנהלי עזבוני להעברה בהתאם לתנאי צוואה זו. אני מורה שכל הסמכויות, הזכויות והחסינויות שהוענקו למנהלי עזבוני בהתאם לצוואה זו או על פי החוק החל, יחולו גם על כל מנהל עזבון משני כאמור, ובלבד שכל החלטה או פעולה של מנהל עזבון משני או של מחליפו, שתדרוש השקעה של כספים נוספים או נשיאה בהתחייבויות נוספות על ידי עזבוני, תהיה טעונה אישור בכתב ומראש ממנהלי עזבוני.

22. (ב) אני מורה שלא יידרשו כל עירבון או בטוחה אחרת מכל מנהל עזבון משני בכל תחום שיפוט.

**סעיף 23: פטור מדרישות מסוימות**

מנהלי עזבוני ונאמניי יהיו פטורים מהחובה להגיש לכל בית משפט דוחות או פירוט מלאי וכל חשבונות, שנתיים או תקופתיים אחרים, בין אם הם נדרשים על פי החוק או אחרת. מנהלי עזבוני או נאמניי, בהתאמה, ינקטו פעולה כאמור ליישוב או לאישור חשבונותיהם בזמנים, ובפני בתי משפט, או ללא הליכי בית משפט, כפי שייקבעו על פי שיקול דעתם היחיד. ההוצאות של חשבונות המחזיקים במשרת נאמנות כאמור יהוו תביעה ראויה כנגד עזבוני או כנגד הקרן הרלוונטית, לפי המקרה.

**סעיף 24: סעיף "אסון משותף".**

אם אשתי ואני נמות בו זמנית, או בנסיבות שבהן יהיה ספק מי היה בחיים בעת מות האחר, מלבד אם נאמר במפורש אחרת, ומלבד בנוגע לסעיף 4(ב) ולסעיף 5, אשתי תיחשב כמי שנותרה בחיים בעת מותי.

**סעיף 25: כותרות.**

כותרות הסעיפים של צוואה זו נועדו לצורכי התייחסות בלבד, ולא תהיה להם כל השפעה על המשמעות או על הפירוש של צוואה זו.

ולראיה, באתי על החתום ואני מוציא לאור צוואתי זו ומצהיר כי היא צוואתי האחרונה, בנוכחות האנשים שהתבקשו על ידי להעיד על הצוואה, היום 1 באפריל 1981.

[חתימה]

\_\_\_\_\_\_\_\_\_\_\_\_\_\_

הנרי לינדנבאום

המסמך הנ"ל נחתם, הוצא לאור והוצהר בתאריך הנ"ל על ידי המצווה האמור כצוואתו האחרונה, בנוכחותנו, ואנחנו, על פי בקשתו, בנוכחותו ובנוכחות כל אחד מאיתנו, חתמנו כעדים ביום ובשנה שצוינו לעיל (בשורה האחרונה בצוואה שמתחילה במילה, "ולראיה", לאחר שהוקראה לנו בקול על ידי המצווה, בסמוך לפני שחתם על הצוואה), וכולנו, לרבות המצווה, היינו נוכחים במשך כל זמן החתימה והעדות לצוואה.

הרברט ל. אורטנר שכתובתו 500 E 77 St., N.Y, N.Y, 11121

ג'ון ל. אמבייל שכתובתו 73 Westorchard Rd. Chappaqua, N.Y. 10514

מייקל ס. שנון שכתובתו 491 Brel Ave. Staten Island, N.Y. 10305

מדינת ניו יורק (

מחוז ניו יורק )

כל אחד מהחתומים מטה, באופן אישי ונפרד, לאחר שהושבע כדין, מצהיר כדלקמן:

הצוואה במסמך זה נחתמה בסופה בנוכחותנו ובטווח ראייתנו על ידי הנרי לינדנבאום, המצווה שצויין בה, ביום 1 באפריל, 1981 בכתובת, 445 Park Avenue, New York, New York.

המצווה האמור הצהיר בעת שחתם, כי מסמך זה שנחתם כאמור הוא צוואתו האחרונה.

כל אחד מהחתומים מטה חתם כעד בסוף הצוואה, על פי בקשת המצווה האמור, בנוכחותו ובטווח ראייתו ובנוכחות ובטווח הראייה של כל אחד מאיתנו.

בעת החתימה על הצוואה האמורה היה המצווה האמור מעל גיל שמונה עשרה (18) שנים, ולדעת כל אחד מהחתומים מטה, היה בעל דעה צלולה, זיכרון והבנה, ולא היה נתון לכל מגבלה ומכל בחינה לא היה בלתי כשיר לערוך צוואה.

לדעת כל אחד מהחתומים מטה, המצווה האמור היה מסוגל לקרוא, לכתוב ולשוחח בשפה האנגלית, ולא סבל מכל מום בראייה, בשמיעה או בדיבור, או מכל ליקוי פיזי או נפשי אחר שהיה עלול להשפיע על יכולתו לערוך צוואה תקפה. הצוואה נחתמה כמסמך מקורי יחיד מבלי שנחתמו עותקים.

כל אחד מהחתומים מטה הכיר את המצווה האמור, אותה עת, והוא עורך תצהיר זה על פי בקשתו.

הצוואה הנ"ל הוצגה בפני החתומים מטה בעת שנערך תצהיר זה, ונבחנה על ידי כל אחד מהם בכל הנוגע לחתימות של המצווה ושל החתומים מטה.

המסמך הנ"ל נחתם על ידי המצווה האמור וכל אחד מהמצהירים החתומים מטה העיד על כך, תחת פיקוחו של הרברט ל. אורטנר, עו"ד.

הרברט ל. אורטנר

ג'ון ל. אמבייל

מייקל ס. שנון

כל אחד חתם בפניי בנפרד

ביום 1 באפריל 1981

\_\_\_\_\_\_\_\_\_\_\_\_

חתימת נוטריון ציבורי

[חותם]

ברברה קונקלין

נוטריונית ציבורית במדינת ניו יורק

מס' 24-4027488

מוסמכת במחוז קינגס

התעודה הוגשה במחוז ניו יורק

המינוי יפקע ב-30 במארס 1982